Hakkies wil sy (nie) draArgieffoto (Foto: stokpic, Pixabay) Navorsers het versoek dat vroue nie meer gedwing word om hoëhakskoene werk toe te dra nie. Akademici by die Universiteit van Aberdeen het wetenskaplike studies gedoen oor die skoene en gesê dat meer gedoen moet word om die probleem aan te spreek. Die navorsing het bewys dat mans vroue met hoëhakskoene meer aanloklik vind, maar daar is ook talle studies wat wys dat dit die risiko verhoog om skeletprobleme of beserings op te doen. Die akademici het daarop gewys dat hoëhakskoene tot rugpyn, gebreekte en geswikte enkels kan lei. Byna tweederdes van sakevroue dink hoëhakskoene maak hulle meer aantreklik – dit is ‘n hupstoot vir die selfbeeld, selfvertroue en algemene welstand. Die Verenigde Koninkryk het vroeër vanjaar ŉ versoek, dat ŉ verbod geplaas moet word om vroue te dwing om hoëhakskoene te dra, verwerp. Die ministers het gesê bestaande wette is voldoende om diskriminasie te hanteer ná ŉ ontvangsdame, Nicola Thorp, huis toe gestuur is toe sy geweier het om hoëhakskoene werk toe te dra. Die vrou, wat tydelik in diens was van PwC in Londen, het met plathakskoene by die werk opgedaag, en is gesê dat haar hakke minstens tussen 5 cm – 10 cm hoog moet wees. Sy het ŉ petisie opgestel om dit onwettig te maak vir maatskappye om van vroulike werknemers te vereis om hoëhakskoene te dra en meer as 152 400 persone het dit onderteken. Die navorsers het die reaksie van die Britse regering vergelyk met British Columbia in Kanada, wat reeds die wet gewysig het om werkgewers te verbied om hoëhakskoene te vereis. Dr. Max Barnish, hoof van die navorsingspan, het gesê dit is duidelik dat daar ingewikkelde sosiale en kulturele redes is wat hoëhakskoene meer aantreklik maak. “Ons voel die Britse regering moet die leiding volg van ander owerhede wat spesifieke wette ingestel het om dié praktyk aan te spreek, eerder as om net staat te maak op bestaande wetgewing wat dit blootstel vir verkeerde interpretasie. Die saak is ook tot dusver in Engeland aangespreek deur gelykheidswette.” Barnish het gesê daar is egter ŉ behoefte dat sekere lande binne die Verenigde Koninkryk, soos Skotland, kan oorweeg om verdere maatreëls in te stel onder gesondheidswetgewing. “Ons wil natuurlik nie vir enigiemand sê dat hulle hoëhakskoene moet of nie moet dra nie, maar ons hoop dat hierdie hersiening vroue sal help om die gesondheidsrisiko’s op te weeg teen sosiale voordele, en om druk te plaas op wetgewers om die wetgewing te wysig om seker te maak dat niemand gedwing word om hoëhakskoene in die werkplek of in enige gelisensieerde openbare plekke te dra nie,” het Dr. Heather Morgan, lektor by die universiteit, gesê. “Die verwagting is ongelukkig nie altyd duidelik nie en sommige persone kan gedwing voel, selfs al beskerm die wet hulle.” -Independent UK